text: bortfald af erstatningsansvar
  
  publiceret: 2023-04-02 09:40:41+02:00
  Bortfald af erstatningsansvar foreligger når skadevolder har handlet forkert – været uagtsom – men hvor skadevolder alligevel ikke er erstatningsansvarlig. Er den skade, der er sket, i forvejen dækket af en tingsforsikring eller en driftstabsforsikring, er skadevolder ikke erstatningsansvarlig. Det gælder dog kun, hvis skaden ikke er forvoldt med vilje (forsæt) eller ved grov uagtsomhed. Det fremgår af Lov om erstatningsansvar.
  Smadrer en dreng eksempelvis naboens glasrude, der er forsikret, ved en simpel uagtsomhed, er drengen ikke erstatningsansvarlig. Vinduet bliver betalt af glasforsikringen.
  Lov om erstatningsansvar fastslår også, at hvis staten, en kommune eller en anden offentlig institution er selvforsikrende, skal de erstatningsmæssigt betragtes på samme måde, som hvis de havde tegnet forsikring. Det betyder, at der ikke er forskel på, om drengen ved en simpel uagtsomhed, smadrer naboens glasforsikrede rude eller en rude i kommunens skole, hvor kommunen er selvforsikret. I ingen af tilfældene er drengen erstatningsansvarlig. For kommunens vedkommende betyder det, at den selv må betale ruden.
  Man kan ikke blive erstatningsansvarlig over for sig selv. De egne ting man ødelægger, udløser ikke et erstatningsansvar, der kan dækkes af ens ansvarsforsikring.